SET ปิดบวก 5 จุด รับแรงเก็งกำไรหุ้นรายตัว-กลุ่มอิเล็กทรอนิกส์หนุน
SET ปิดบวก 5 จุด รับแรงเก็งกำไรหุ้นรายตัวตามปัจจัยเฉพาะ-กลุ่มอิเล็กทรอนิกส์หนุนนำตลาด พรุ่งนี้ตลาดฯคงยังแกว่งไซด์เวย์ ให้แนวรับ 1,630 แนวต้าน 1,640-1,645 จุด
15 พ.ย. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้แกว่ง Sideway Up ได้แรงหนุนกลุ่มอิเล็กทรอนิกส์ขึ้นนำตลาดฯ คล้ายกับตลาดหุ้นภูมิภาคเอเชียเคลื่อนไหวในแดนบวก ทั้งตลาดหุ้นไต้หวัน และเกาหลีใต้ เป็นไปในทิศทางเดียวกับดัชนี Nasdaq ที่บวกได้ดีจากกลุ่มเทคโนโลยี ขณะที่ตลาดในกลุ่ม TIP จะอ่อนตัวลง ยกเว้นตลาดหุ้นไทยที่บวกได้ จากการเล่นเก็งกำไรผลประกอบการของบริษัทจดทะเบียน (บจ.) และแนวโน้มไตรมาส 4/2564 ที่จะฟื้นตัว ซึ่งตลาดฯยังเป็นลักษณะของการเลือกเล่นหุ้นเป็นรายตัวตามปัจจัยเฉพาะ
อย่างไรก็ดียังต้องติดตามการประกาศงบฯวันนี้วันสุดท้าย และหลังจากนั้นจะเป็นการให้ข้อมูลของ บจ.โดยเฉพาะมุมมองต่อผลงานไตรมาส 4/2564 และปี 2565 อย่างไรก็ดีมองว่ากลุ่ม Domestic play ยังคงแข็งแรงจากการเปิดประเทศ ส่วนนอกประเทศก็ให้ติดตามตัวเลขเศรษฐกิจของประเทศสำคัญ อย่าง GDP ยูโรโซนงวดไตรมาส 3/2564 เป็นต้น
สำหรับแนวโน้มการลงทุนในวันพรุ่งนี้ (16 พ.ย. 256) นายวีระวัฒน์ กล่าวว่า ตลาดฯคงยังแกว่งไซด์เวย์ พร้อมให้แนวรับ 1,630 จุด ส่วนแนวต้าน 1,640 – 1,645 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
TRUE มูลค่าการซื้อขาย 3,158.32 ล้านบาท ปิดที่ 4.12 บาท เพิ่มขึ้น 0.34 บาท
CBG มูลค่าการซื้อขาย 2,270.01 ล้านบาท ปิดที่ 120.00 บาท ลดลง 3.50 บาท
KCE มูลค่าการซื้อขาย 1,721.57 ล้านบาท ปิดที่ 92.50 บาท เพิ่มขึ้น 1.75 บาท
BAM มูลค่าการซื้อขาย 1,638.97 ล้านบาท ปิดที่ 20.60 บาท เพิ่มขึ้น 0.30 บาท
CPALL มูลค่าการซื้อขาย 1,442.10 ล้านบาท ปิดที่ 65.50 บาท เพิ่มขึ้น 0.25 บาท
 
 
 